b'\n_START_ARTICLE_\nJohan Albrecht With\n_START_SECTION_\nMilit\xc3\xa6r karriere\n_START_PARAGRAPH_\nHan var s\xc3\xb8n af pr\xc3\xa6sten Albert With og blev allerede 1698 indskrevet ved Universitetet som student; men efter at have l\xc3\xa6rt de "forn\xc3\xb8dne fremmede Sprog og Exercitier" gik han i milit\xc3\xa6rtjeneste og lod sig 1710 engagere som l\xc3\xb8jtnant ved de i Brabant i engelsk-hollandsk sold st\xc3\xa5ende danske troppers kavaleri. Her tjente han sig efterh\xc3\xa5nden op og anvendtes som generaladjudant-l\xc3\xb8jtnant af generalerne Johan Rantzau og Henry de Cheusses, i hvilken sidstes regiment han vendte hjem som ritmester 1713. I de p\xc3\xa5f\xc3\xb8lgende krigs\xc3\xa5r brugtes With, som kongen havde fattet interesse for, atter ved flere lejligheder som generaladjudant-l\xc3\xb8jtnant; efter landgangen p\xc3\xa5 R\xc3\xbcgen 1715 blev han major, 1716 var han attacheret de russiske tropper under disses march fra Haderslev gennem Fyn, og 1719 avancerede han til oberstl\xc3\xb8jtnant i Jyske nationale Rytterregiment, hvorefter han en tid gjorde tjeneste i Norge. Ved reduktionen 1721 efter krigens oph\xc3\xb8r tr\xc3\xa5dte han ud af etaten og fik 1722 det indbringende embede som translat\xc3\xb8r ved \xc3\x98resunds Toldkammer; 1724 blev han virkelig etatsr\xc3\xa5d.\n_START_SECTION_\nStiftamtmand i Norge og Danmark\n_START_PARAGRAPH_\nMen formodentlig har han ikke v\xc3\xa6ret p\xc3\xa5 sin plads i dette embede; thi p\xc3\xa5 grund af v\xc3\xa6gtige klager over ham forsatte Christian VI ham 1730 til Norge som stiftamtmand over Christianssands Stift og amtmand over Neden\xc3\xa6s Amt, hvorfra han imidlertid afgik 1738 og flyttede til Nyborg; her k\xc3\xb8bte han et par g\xc3\xa5rde, men fraflyttede byen, da han 1746 blev udn\xc3\xa6vnt til stiftamtmand over Viborg Stift og amtmand over Hald Amt; 1747 fik han Dannebrogordenen. Han d\xc3\xb8de 6. august 1754 i Viborg, hvor han efterlod sig minde som en fortr\xc3\xa6ffelig, men noget s\xc3\xa6rsindet mand, der havde ondt ved at forliges med biskoppen og de gejstlige i almindelighed, til hvem han havde et godt \xc3\xb8je._NEWLINE_Han blev gift 1719 med Cathrine Ernestine Hausmann (12. februar 1692 - 30. maj 1760 i Nyborg), datter af generall\xc3\xb8jtnant Caspar Herman Hausmann.'